इस साल ठियोग बाईपास के निर्माण कार्य शुरू होने की आस
ठियोगबाईपास का शिलान्यास हुए साढ़े तीन साल का समय गुजर चुका है। इस साल इसका निर्माण कार्य शुरू होने की उम्मीद जगी है। लगभग अढ़ाई किलोमीटर लंबा यह बाईपास रहीघाट से जनोगघाट तक बनना है, जिसके बनने से ठियोग नगर में यातायात की समस्या का स्थाई हल निकलेगा।
इस बाईपास का शिलान्यास मुख्यमंत्री वीरभद्र सिंह ने आईपीएच मंत्री विद्या स्टोक्स के साथ 14 नवंबर 2013 को किया था। उसके बाद से इस बाईपास के लिए भूमि अधिग्रहण अन्य प्रक्रियाओं को पूरा करने में काफी समय लग चुका है, लेकिन अब इसका निर्माण कार्य शुरू करने के लिए टेंडर की प्रक्रिया शुरू होने से इसका निर्माण कार्य जल्द शुरू होने की संभावना है।
अधिग्रहणकी प्रक्रिया पूरी
इससड़क के लिए भूमि अधिग्रहण की प्रक्रिया पूरी हो चुकी है। इसके लिए लगभग 250 से अधिक भू -मालिकों को 70 प्रतिशत से अधिक की मुआवजा राशि दी जा चुकी है और शेष राशि अभी मिलनी बाकी है। अधिग्रहण के लिए 14 करोड़ रुपए से अधिक की राशि मिल चुकी है, जबकि किसानों को देय मुआवजा राशि 19 करोड़ से अधिक बनती है। यह सड़क ठियोग नगर के पीछे से होती हुई ठियोग हाटकोटी सड़क में मिलनी है, जहां नेहरू मैदान के समीप यह एनएच पांच से भी लिंक हो जाएगी। इस सड़क के बन जाने से ठियोग नगर से वर्तमान में गुजरने वाले राष्ट्रीय राजमार्ग पर से होकर रामपुर कोटखाई, चौपाल, रोहड़ू आदि की ओर जाने वाले वाहनों को सुविधा होगी और ठियोग में सेब सीजन में लगने वाले जाम से निजात मिलेगी।
37करोड़ से बनेगा
ठियोगबाईपास के निर्माण के लिए केंद्र से 37 करोड़ से अधिक की राशी मिल चुकी है। विभाग के अनुसार बाईपास निर्माण के लिए टेक्निकल टेंडर हो चुके हैं, जिसमें चार ठेकेदारों ने टेंडर भरे हैं। इसके बाद अब फाईनेंशियल टेंडर की प्रक्रिया शुरू होगी। विभाग के अधिकारियों के अनुसार इस साल बाईपास का निर्माण शुरू हो जाएगा।
इस साल शुरू हो जाएगा निर्माण कार्य
राष्ट्रीयराजमार्ग विभाग के एक्सीयन पासंग नेगी का कहना है कि बाईपास निर्माण की कागजी प्रक्रियाएं तेजी से पूरी हो रही हैं और इस साल इसका निर्माण शुरू हो जाएगा।
सरकार पर भी दबाव
चुनावीसाल होने से इस साल सरकार पर भी ठियोग बाईपास का निर्माण कार्य शुरू करवाने का दबाव है। लंबे बाईपास की मांग होती रही है और वर्तमान सरकार तीन साल पहले बाईपास का शिलान्यास कर चुकी है। यदि बाईपास का निर्माण इस साल शुरू नहीं होता है तो स्थानीय भाजपा इसे चुनावों में मुद्दा बना सकती है।
hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva hin_Deva hin_Deva